Document ID: 32004D0594

A BIZOTTSÁG HATÁROZATA
(2004. augusztus 10.)
a dél-afrikai köztársaságbeli madárinfluenza nagy patogenitású formája elleni védekezési intézkedésekről
(az értesítés a B(2004) 3144. számú dokumentummal történt)
(EGT vonatkozású szöveg)
(2004/594/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, a 90/425/EGK és a 90/675/EGK irányelv módosításáról szóló, 1991. július 15-i 91/496/EGK tanácsi irányelvre (1) és különösen annak 18. cikke (1) bekezdésére,
tekintettel a harmadik országokból a Közösségbe behozott termékek állat-egészségügyi ellenőrzésére irányadó elvek megállapításáról szóló, 1997. december 18-i 97/78/EK tanácsi irányelvre (2) és különösen annak 22. cikke (1) bekezdésére,
mivel:
(1)
A madárinfluenza erősen ragályos, vírusos baromfi- és madárbetegség, mely gyorsan járványos méreteket ölthet súlyosan veszélyeztetve az állat- és közegészségügyet, valamint jelentősen csökkentve a baromfiágazat jövedelmezőségét.
(2)
Fennáll annak a veszélye, hogy a kórokozó a nemzetközi kereskedelmen keresztül megjelenhet az élő baromfiban és a baromfitermékekben.
(3)
2004. augusztus 6-án a Dél-afrikai Köztársaság megerősítette a madárinfluenza nagy patogenitású formájának kitörését az Eastern Cape Province vidéken található, két laposmellű futómadarat tenyésztő gazdaságban.
(4)
A megállapított madárinfluenza-vírustörzs a H5N2 altípus alá tartozik, amely különbözik a jelenleg Ázsiában járványt okozó törzstől. Az eddigi kutatások alapján megállapítható, hogy ennek az altípusnak a közegészségügyre gyakorolt hatása alacsonyabb, mint az Ázsiában jelen lévő törzs esetében, amely a H5N1 vírus altípusába tartozik.
(5)
Jelenleg a baromfi és baromfitermékek vonatkozásában a Dél-afrikai Köztársaság csak élő laposmellű futómadárnak és azok keltetőtojásainak, a laposmellű futómadár friss húsának és ezen madarak húsát tartalmazó húsipari termékeknek, valamint baromfin kívüli egyéb madárfajoknak a Közösségbe történő behozatalára kapott engedélyt.
(6)
Azonban 2004. augusztus 6-án Dél-Afrika illetékes hatóságai felfüggesztették a bizonyítványok kiállítását az EU-ba irányuló élő laposmellű futómadarak és azok húsa vonatkozásában a helyzet konszolidálódásáig.
(7)
Mivel a betegségnek a Közösségben való megjelenése tekintetében fennáll az állatok egészségét érintő veszély, szükséges azonnali intézkedésként felfüggeszteni az élő laposmellű futómadár és azok keltetőtojásainak a Dél-afrikai Köztársaságból származó behozatalát.
(8)
A 2000/666/EK bizottsági határozatnak (3) megfelelően a baromfin kívüli egyéb madárfajok behozatala a Nemzetközi Állatjárványügyi Hivatal (OIE) tagországaiból engedélyezett a származási ország által kibocsájtott állat-egészségügyi biztosítékok megléte és a tagállamokban a behozatalt követő szigorú karanténintézkedések teljesülése esetén.
(9)
Azonban kiegészítő intézkedésként a baromfin kívüli egyéb madárfajoknak, valamint a tulajdonosukat kísérő, kedvtelésből tartott madaraknak a Dél-afrikai Köztársaságból a Közösségbe történő behozatalát is fel kell függeszteni abból a célból, hogy ki lehessen zárni minden lehetséges veszélyt a betegségnek a tagállamok felügyelete alatt működő karanténállomásokban történő előfordulásával kapcsolatosan.
(10)
Ezenkívül fel kell függeszteni a 2004. július 16. után vágott laposmellű futómadár és vadon élő és tenyésztett vadszárnyas friss húsának, ezen fajoknak a húsából készült vagy ezen fajoknak a húsát tartalmazó húskészítményeknek és húsipari termékeknek a Dél-afrikai Köztársaságból a Közösségbe történő behozatalát.
(11)
A 97/222/EK bizottsági határozat (4) megállapítja azon harmadik országok jegyzékét, amelyekből a tagállamok jogosultak húsipari termékek behozatalára, valamint általános kezelési rendszert állít fel a betegségnek az ilyen termékeken keresztül történő terjedésének a megelőzése céljából. A kezelés, amelynek a terméket alá kell vetni, a származási ország egészségügyi helyzetétől függ annak a fajnak a vonatkozásában, amelyből a hús származik; a kereskedelem szükségtelen megterhelésének elkerülése érdekében azoknak a Dél-afrikai Köztársaságból származó azon baromfihústermékeknek a behozatalát, amelyeket teljes egészében legalább 70o Celsius fokon kezeltek, továbbra is engedélyezni kell.
(12)
Amint a Dél-afrikai Köztársaság további információkat közöl a betegséggel kapcsolatos helyzetről, valamint az ahhoz kapcsolódó ellenőrző intézkedésekről, a járványkitöréssel kapcsolatos közösségi intézkedések felülvizsgálatra kerülnek.
(13)
Az e határozatban előírt intézkedések az Élelmiszerlánc- és Állat-egészségügyi Állandó Bizottság következő ülésén felülvizsgálatra kerülnek,
ELFOGADTA EZT A HATÁROZATOT:
1. cikk
A tagállamok felfüggesztik a Dél-afrikai Köztársaság területéről származó alábbi termékek behozatalát:
-
élő laposmellű futómadár és azok keltetőtojásai, valamint
-
baromfin kívüli egyéb madárfajok, beleértve a tulajdonosukat kísérő, kedvtelésből tartott madarakat.
2. cikk
A tagállamok felfüggesztik a Dél-afrikai Köztársaság területéről származó alábbi termékek behozatalát:
-
laposmellű futómadarak friss húsa, valamint
-
ezen fajoknak a húsából készült vagy ezen fajoknak a húsát tartalmazó húskészítményeknek és húsipari termékek.
3. cikk
(1) A 2. cikktől eltérve a tagállamok engedélyezik az ezen cikk által érintett termékek behozatalát, amennyiben azok 2004. július 16. előtt vágott fajoknak a húsából származnak.
(2) Az (1) bekezdésben említett termékek termékszállítmányához csatolt állatorvosi bizonyítványnak a következő szavakat kell tartalmaznia:
„A 2004/594/EK határozat 3. cikkének (1) bekezdésével összhangban 2004. július 16. előtt vágott laposmellű futómadár friss húsa, ezen madár húsából készült vagy húsát tartalmazó húsipari termék, ezen madár húsából készült vagy húsát tartalmazó húsipari készítmény (5).
(3) A 2. cikktől eltérve a tagállamok engedélyezik a laposmellű futómadár húsából készült vagy húsát tartalmazó húsipari termékek behozatalát, amennyiben azokon elvégezték a 97/222/EK bizottsági rendelethez csatolt melléklet IV. részének B., C. vagy D. pontjában leírt különleges kezelést.
4. cikk
A tagállamok módosítják behozatali intézkedéseiket, hogy azok megfeleljenek e határozatnak, és a megfelelő módon haladéktalanul közzéteszik az elfogadott intézkedéseket. Erről haladéktalanul tájékoztatják a Bizottságot.
5. cikk
A betegség alakulását és a Dél-afrikai Köztársaság állat-egészségügyi hatósága által közölt információkat figyelembe véve ez a határozat felülvizsgálatra kerül.
6. cikk
Ezt a határozatot 2005. január 1-jétől kell alkalmazni.
7. cikk
Ennek a határozatnak a tagállamok a címzettjei.
Kelt Brüsszelben, 2004. augusztus 10-én.

Labels: 3
18
17
6